CELEX: 32020R1819
Language: sk
Date: 2020-12-02 00:00:00
Title: Nariadenie Komisie (EÚ) 2020/1819 z 2. decembra 2020, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie farbív v nepravom lososovi (Text s významom pre EHP)

3.12.2020   
               
               
                  SK
               
               
                  Úradný vestník Európskej únie
               
               
                  L 406/26
               
            
         NARIADENIE KOMISIE (EÚ) 2020/1819
         z 2. decembra 2020,
         ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie farbív v nepravom lososovi
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
         keďže:
         
                     (1)
                  
                  
                     V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.
                  
               
                     (2)
                  
                  
                     Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
                  
               
                     (3)
                  
                  
                     Podľa prílohy II k nariadeniu (ES) č. 1333/2008, zmenenému nariadením Komisie (EÚ) č. 232/2012 (3), sú farbivá žltá FCF/pomarančovožltá S (E 110) a ponceau 4R, košenilová červená A (E 124), v súčasnosti povolené ako prídavné látky v potravinách v kategórii potravín 09.2 „Spracované ryby a produkty rybolovu vrátane mäkkýšov a kôrovcov“, a to v najvyššom množstve 200 mg/kg, na použitie iba v nepravom lososovi na báze rýb druhu Theragra chalcogramma a Pollachius virens. Dňa 15. júla 2014 a 23. septembra 2009 vydal úrad stanoviská, ktoré stanovili prijateľný denný príjem (ADI) pre farbivo žltá FCF/pomarančovožltá S (E 110) (4) na 4 mg/kg telesnej hmotnosti/deň a prijateľný denný príjem pre farbivo ponceau 4R, košenilová červená (E 124) (5), na 0,7 mg/kg telesnej hmotnosti/deň. Vo svojich stanoviskách z 15. júla 2014 a z 21. apríla 2015 (6) úrad dospel k záveru, že žiadny z odhadov expozície pre uvedené prídavné látky neprekračuje ich príslušný prijateľný denný príjem pre žiadnu skupinu obyvateľstva.
                  
               
                     (4)
                  
                  
                     Dňa 4. februára 2019 bola predložená žiadosť o zmenu podmienok používania žltej FCF/pomarančovožltej S (E 110) a ponceau 4R, košenilovej červenej (E 124), obsiahnutých v kategórii potravín 09.2 „Spracované ryby a produkty rybolovu vrátane mäkkýšov a kôrovcov“ s cieľom povoliť používanie týchto látok v nepravom lososovi na báze rýb druhu Clupea harengus. V žiadosti sa vyžaduje súčasné najvyššie množstvo 200 mg/kg, ale objasňuje sa v nej, že skutočné prípustné množstvá sú v prípade oboch látok oveľa nižšie, a to v rozmedzí od jednej do dvoch desatín najvyššieho množstva. Podľa článku 4 nariadenia (ES) č. 1331/2008 bola žiadosť sprístupnená členským štátom.
                  
               
                     (5)
                  
                  
                     Ak sa žltá FCF/pomarančovožltá S (E 110) a ponceau 4R, košenilová červená A (E 124), používajú ako farbivá, dodávajú nepravému lososovi na báze rýb druhu Clupea harengus požadovaný stabilný odtieň, zlepšujú organoleptické vlastnosti a robia ho vizuálne príťažlivejším.
                  
               
                     (6)
                  
                  
                     Podľa článku 3 ods. 2 nariadenia (ES) č. 1331/2008 musí Komisia požiadať Európsky úrad pre bezpečnosť potravín (ďalej len „úrad“) o stanovisko s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď by predmetná aktualizácia nemala mať vplyv na ľudské zdravie.
                  
               
                     (7)
                  
                  
                     Žltá FCF/pomarančovožltá S (E 110) a ponceau 4R, košenilová červená A (E 124), sú povolené na použitie v širokej škále potravín. Z najnovších posúdení expozície vykonaných úradom, ako sa uvádza v odôvodnení 3, vyplynulo, že celková expozícia je výrazne pod úrovňou prijateľného denného príjmu uvedených farbív, a to aj v prípade najkonzervatívnejšieho regulačného prístupu, pokiaľ ide o najvyššie prípustné množstvá. Do uvedených odhadov expozície boli zahrnuté povolené použitia v nepravom lososovi na báze Theragra chalcogramma a Pollachius virens. Keďže nepravý losos na báze druhu Clupea harengus je určený ako alternatíva k nepravému lososovi na báze druhov Theragra chalcogramma a Pollachius virens, spotreba nepravého lososa zo strany spotrebiteľov by sa nemala výrazne zmeniť. Okrem toho prípustné množstvá použitia žltej FCF/pomarančovožltej S (E 110) a ponceau 4R, košenilovej červenej (E 124), potrebné na dosiahnutie želaného účinku v nepravom lososovi na báze Clupea harengus, sú podstatne nižšie ako povolené najvyššie prípustné množstvá. Neočakáva sa preto, že navrhované použitie bude mať významný vplyv na celkovú expozíciu spotrebiteľov uvedeným prídavným látkam v potravinách, ktoré by teda mali zostať pod úrovňou prijateľného denného príjmu.
                  
               
                     (8)
                  
                  
                     Zápisy týkajúce sa skupiny II, skupiny III a lykopénu (E 160d) v kategórii potravín 09.2 „Spracované ryby a produkty rybolovu vrátane mäkkýšov a kôrovcov“ sa v súčasnosti vzťahujú len na „nepravého lososa“. V záujme zabezpečenia jasnosti a právnej istoty, pokiaľ ide o tento výraz, by sa znenie týchto zápisov malo zmeniť s cieľom uviesť, že povolené použitie sa týka „nepravého lososa“ na báze druhu rýb druhu Theragra chalcogramma, Pollachius virens alebo Clupea harengus.
                  
               
                     (9)
                  
                  
                     Preto je vhodné zmeniť kategóriu potravín 09.2 „Spracované ryby a produkty rybolovu vrátane mäkkýšov a kôrovcov“ v časti E prílohy II k nariadeniu (ES) č. 1333/2008 s cieľom povoliť použitie farbiva žltá FCF/pomarančovožltá S (E 110) a ponceau 4R, košenilová červená (E 124), v nepravom lososovi na báze druhu Clupea harengus a v zápisoch týkajúcich sa skupiny II, skupiny III a lykopénu (E 160d) uviesť druhy rýb, na báze ktorých sa môže vyrábať „nepravý losos“.
                  
               
                     (10)
                  
                  
                     Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
                  
               
                     (11)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
         
            (3)  Nariadenie Komisie (EÚ) č. 232/2012 zo 16. marca 2012, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o podmienky a úrovne používania chinolínovej žltej (E 104), žltej SY FCF/pomarančovožltej S (E 110) a Ponceau 4R, košenilovej červenej A (E 124) (Ú. v. EÚ L 78, 17.3.2012, s. 1).
         
            (4)  Vestník EFSA (EFSA Journal) (2014) 12(7):3765.
         
            (5)  Vestník EFSA (EFSA Journal) (2009) 7(11):1328.
         
            (6)  Vestník EFSA (EFSA Journal) (2015) 13(4):4073.
      
      
         
            PRÍLOHA
            Časť E prílohy II k nariadeniu (ES) č. 1333/2008 týkajúca sa kategórie potravín 09.2 „Spracované ryby a produkty rybolovu vrátane mäkkýšov a kôrovcov“ sa mení takto:
            
                        1.
                     
                     
                        Zápisy týkajúce sa skupiny II a skupiny III sa nahrádzajú takto:
                        
                                     
                                 
                                 
                                    „Skupina II
                                 
                                 
                                    farbivá v quantum satis
                                    
                                 
                                 
                                    
                                       quantum satis
                                    
                                 
                                 
                                     
                                 
                                 
                                    len surimi a podobné produkty a nepravý losos na báze Theragra chalcogramma, Pollachius virens a Clupea harengus
                                    
                                 
                              
                                     
                                 
                                 
                                    Skupina III
                                 
                                 
                                    farbivá s kombinovaným najvyšším prípustným množstvom
                                 
                                 
                                    500
                                 
                                 
                                    (84)
                                 
                                 
                                    len surimi a podobné produkty a nepravý losos na báze Theragra chalcogramma, Pollachius virens a Clupea harengus“
                                 
                              
                  
                        2.
                     
                     
                        Zápis týkajúci sa žltej FCF/pomarančovožltej S (E 110) sa nahrádza takto:
                        
                                     
                                 
                                 
                                    „E 110
                                 
                                 
                                    žltá FCF/pomarančovožltá S
                                 
                                 
                                    200
                                 
                                 
                                    (63)
                                 
                                 
                                    len nepravý losos na báze Theragra chalcogramma, Pollachius virens a Clupea harengus“
                                 
                              
                  
                        3.
                     
                     
                        Zápis týkajúci sa ponceau 4R, košenilovej červenej A (E 124), sa nahrádza takto:
                        
                                     
                                 
                                 
                                    „E 124
                                 
                                 
                                    ponceau 4R, košenilová červená A
                                 
                                 
                                    200
                                 
                                 
                                    (63)
                                 
                                 
                                    len nepravý losos na báze Theragra chalcogramma, Pollachius virens a Clupea harengus“
                                 
                              
                  
                        4.
                     
                     
                        Prvý zápis týkajúci sa lykopénu (E 160d) sa nahrádza takto:
                        
                                     
                                 
                                 
                                    „E 160d
                                 
                                 
                                    lykopén
                                 
                                 
                                    10
                                 
                                 
                                     
                                 
                                 
                                    len nepravý losos na báze Theragra chalcogramma, Pollachius virens a Clupea harengus“